เริ่มที่เครื่องในหลากหลายและตือฮวนระดับคุณภาพ รสสัมผัสที่สดแน่นและไร้กลิ่นแปลกปลอม หั่นชิ้นใหญ่กำลังทานและปริมาณที่จุใจ แต่ที่เยี่ยมกว่านั้นก็คือผักดองคุณภาพเยี่ยม ที่คัดมาเฉพาะส่วนที่อ่อนกรุบกรอบ ไม่มีใบแก่เหนียวให้มารำคาญกวนใจ รสของผ้กกลมกล่อมเค็มเปรี้ยวอ่อนๆกำลังพอเหมาะ ทานกับน้ำซุปรสกลมกล่อมหอมพริกไทยอ่อนๆ ให้สมดุลย์ของรสชาติที่ดีเยี่ยม

ข้าวเหนียว จุกปี้ ไม่มีอะไรที่ให้ติมีแต่คำชม ข้าวเหนียวคุณภาพนึ่งผสมกับถั่วลิสงหอมมัน ข้าวเหนียวนุ่มเกาะตัวกันกำลังพอเหมาะไม่นิ่มจนเละและไม่แข็งเป็นเม็ดที่ไม่เกาะตัวกัน เวลาหั่นบางจะเป็นชิ้นสวย ทานกับน้ำจิ้มซีอิ้วรสเค็มหวานอ่อนๆกำลังเหมาะ ไม่เกินเลยไปจนกลบกลิ่นหอมอ่อนๆของข้าวเหนียวและรสมันๆนุ่มนวลของถั่ว

ซดน้ำซุปร้อนๆรสเปรี้ยวกลมกล่อม เหยาะพริกไทยเพิ่มให้เผ็ดร้อนตามชอบ ตามด้วยตือฮวนชิ้นโตทานพร้อมกับเกี้ยมฉ่ายกรอบจิ้มน้ำส้มพริกตำ...

ต้องชวนเพื่อนๆไปทาน เพราะอร่อยจนเก็บไว้คนเดียวไม่ได้ 